
S'ensuit l'exposition du livre duJouvencel
faict en l'honneur de Dieu, de la glorieuse vierge
Marie et de monseigneur sainct Michel l'ange, auquelz
je suplie et requiers qu'il leur plaise me donner grace
de parfaire mon livre à la verité pour donner exemple
de bien faire, tant en paix que en guerre. Et, pour
ce que ledictJouvencelest fait par divers et estranges
termes et, ainsi qu'il me semble, faict à la louenge de
Dieu le Createur, advertissement aux jeunes gens de
guerre d'eulx y gouverner saigement, loyaulment et
prudemment (car qui maintient la guerre loiaulment
et prudemment en bonne querelle, j'entens que c'est
justice et chose qui plaist à Dieu de defendre contre
les tirans et ceulx qui veullent usurper à tort et sans
cause le bien d'aultruy pour apeter honneur et
gloire) ; et pour ce que je sçay que ledit livre est
faict en intencion de soustenir droicture et bonne
querelle, et les exemples qui y sont mys, sont faictz
et escriptz en ceste intencion, non pas pour faire
guerre par tyrannie, par orgueil, par avarice ; et du
raport de plusieurs bons capitaines et compagnons,
qui ont suyvy les armes et ont veu la pluspart des
chouses escriptes ou livre duJouvencel : Jehan Tibergeau,
seigneur de la Mothe, Martin Morin et maistre
Nicole Riolay, serviteurs du seigneur de Bueil, mon
maistre ; au rapport de vaillans hommes qui ont suivy
la guerre et de ce qu'ilz ont veu ou escript, ou moins
mal qu'ilz ont peu et le plus à la verité que possible
leur a esté, les chouses escriptes auditJouvencel(vray
est qu'il y a une fiction faicte de la fille du roy Amydas
et du Jouvencel ; pour ce que les susdis serviteurs
ne voloient pas ne ne veoient le Jouvencel estre tirant
ne parvenu à estre seigneur et prince par tyrannie,
pour ce que leur livre est faict et fondé sur bonne
equité ; et autrement n'y povoit parvenir, car il n'avoit
nulle cause de soy faire seigneur ne prince, pour ce
que c'estoit ung povre gentilhomme ; et est fait ce
mariage pour exemple de bien faire et pour monstrer
que nul ne doit venir à hault estat ny à grant
seignorie, s'il n'y vient justement et à bonne querelle ;
mais les exploictz de guerre, qui sont escriptz
soubz umbre du mariage, ont esté faictz et sont
veritables). Et, pour ce que mes maistres dessus-dis
ne voloient pas declarer les noms ne les lieux
où les chouses ont esté faictes, ou de ceulx qui les
ont faictes, il leur a convenu querir noms estranges,
qui les a faict troubles ; car, quant de tous points
ilz eussent escript les noms et les lieux, ilz l'eussent
faict plus legièrement et myeux à leur plaisir ; mais
le sire de Bueil, à qui eulx et moy estions, ne vouloit
jamaiz qu'ilz le fissent pour ce qu'il ne voloit estre
loué ne magnifié devant luy-mesme ; car la pluspart
des chouses qui sont escriptes oudit livre duJouvencel,
il les a faictes et executées, dont d'autres se
sont donné la gloire de les avoir faictes, ainsi que plus
à plain vous seront declarées. Et moy, Guillaume
Tringant, dit Messire Odes, nourry en la compagnie
des troys dessus nommez,quiay oy debatre à eulx-mesmes
et autres la certainetté et verité des faictz, ay
volu escripre et declarer à mon povoir les chouses
ainsi que je les ay peu entendre et comprendre. Au
vray ne sçay pas toutes les besongnes faictes et
escriptes duJouvencel ; mais celles dont je puis avoir
vraye cognoissance, les declareray à mon povoir, afin
que chascun les entende, et par especial celles du sire
de Bueil, le maistre de mes maistres et le mien, et
des autres cappitaines et gens de guerre ce que j'en
puis sçavoir. Mais, quant depuis je m'en suis enquis,
j'ay plus sceu de ses faitz par mes maistres et autres
à qui j'en ay parlé, que des autres capitaines et chefz
de guerre ; et, pour ce, plus de luy je parle certaynement ;
et je croy que ceulx qui ont veu les choses ne
m'en ont point menty, et est la chose tant prouvée par
amys et ennemys qu'il ne sera pas trouvé le contraire
de ce que je dis.

Premièrement, après la bataille de Vernueil,
là où morut la pluspart des nobles de France et d'Escosse
(de plus loing ne sauroye parler, car je n'ay pas
veu ne congneu ceulx qui ont esté prins et mors en la
bataille de Cravant là où fut prins messire Jehan
Stuart, connestable des Escossois) ; et y fut mort le
sire de Fontaines en Anjou, qui fut ung moult bon et
vaillant chevallier en son temps. En celle mesme
bataille fut prins le sire de Bellay, en Anjou, qui fut
semblablement ung très bon et vaillant chevallier,
lequel avoit esté prins en la bataille de Soubize et fut
mort en la bataille de Vernuel. Aussi y fut prins ung
gentil chevallier, nommé le sire de Gamaches, par
ung Anglois qui le mena à Paris et le voloit mettre à
une finance impossible à payer à luy ; et, pour ce
qu'il ne luy voloit pas offrir plus que six mil escuz,
qui estoit sa puissance, cest Anglois, pour le contraindre
à plus grant finance que ce qu'il offroit et
qu'il povoit, le pendit par les piedz ; et ung gentilhomme
des prochains du roy Henry d'Angleterre, qui
le vit, courut au Roy et luy dit le cas. Incontinent le
Roy envoya querir ledit Gamaches et lui demanda
cequ'il avoit offert de sa bonne volenté ; et il luy
respondit :« Six mil escuz. »Adonc le Roy envoya
le sire de Gamaches sur sa foy et donna lesdis six mil
escuz aux gentilshommes qui l'alerent querir et advertyr
du cas, et condampna l'Angloys à n'en avoir
ryens. Aussi y fut prins messire Guillaume de Coursillon,
qui pour lors estoit jeune homme. Ne aussi je
n'ay pas esté à la bataille d'Agincourt, là où furent
prins et mors plusieurs des princes et grans seigneurs
de France, chevaliers et escuiers, et moult grant
noblesse, ainsi que chascun scet, et meismement le
pere de mon maistre, ses freres et ses cosins. Or de
cela je m'en raporte à ceulx qui en sauront mieulx
parler et aux Croniques de France.

Et, pour retourner à ma matière et à parler
de l'exposition duJouvencel, pour qui le livre fut
faict et pour qui mes maistres le firent, c'est le seigneur
de Bueil, mon maistre. Et, pour commencer
à dire la verité du faict, il avoit dix-huit ans, quant la
bataille de Verneil fut faicte, et avoit esté page du
viconte de Narbonne, qui morut en ladicte bataille,
en la compagnie du duc d'Alençon, qui y fut prins
prisonnier, du duc de Glas et son filz James de Glas
d'Escosse, le conte de Boucan, connestable de France,
le conte d'Aumalle et plusieurs autres seigneurs, chevaliers
et escuiers de France et d'Escosse mors en
icelle bataille, dont le duc de Bethfort estoit chef, le
conte de Salbry et le conte de Siffort, le seigneur
d'Escalles et autres chevaliers et escuyers du royaulme
d'Angleterre, acompagnez d'aucuns Normans.

Et, quant ceste bataille fut gaignée par les
Anglois, ainsi qu'avez oy, ilz marcherent jusques au
Mans et prindrent la cité, et plus avant jusques sur
le Loir prindrent le Chasteau-du-Loir, le Lude et
Gallerande. Et le roy Charles septiesme, fort desnué
de sa puissance et noblesse, print cueur vertueusement
et tellement resista, moyennant la grace de
Dieu, qu'il arresta les Anglois sur la rivière du Loir, et
ne marcherent plus avant. Il ralia gens de tous estatz,
vieux et jeunes rotiers qui estoient dessus les champs,
estrangiers, et toute manière de gens de quoy il se
povoit ayder.

Le sire de Bueil, de quoy j'ay parlé, comançoit
adonc à porter armes et, en petites places remparées
et autres, hantoit avec les gens de guerre ; ne
homme ne le povoit tirer en cour. Aussi n'estoit-ce
pas sa vocation ; si y eust-il de ses amys qui lui conseilloient
assez. Il avoit quelque congnoissance de la
guerre, pour ce qu'il avoit esté avec ce vaillant chevalier,
le viconte de Narbonne, avec lequel il avoit
appris. Et depuis anta ung très vaillant chevalier,
nommé Estienne de Vignolles, dit Lahyre, lequel fut
cappitaine de Vendosme ; et, pour ce que ledit seigneur
de Bueil se tenoit souvent à Coursillon, La
Marchere et au Val-Joyeux, dont il povoit saillir de
trente à quarante hommes à cheval et de trois à quatre
cens hommes à pied, Lahire l'envoyoit querir aucuneffoys ;
et il y alloit volentiers et menoit ce qu'il
povoit, et tout le plaisir qu'il povoit faire à Lahire il
le faisoit, pour tousjours apprendre le mestier de la
guerre ; car c'estoit tout son entendement et autre
plaisir n'avoit.

En ce temps avoit une grosse garnison à
Marchenoir de Bourguignons, et Lahire y fit une
emprise, ainsi que vous orrez. Il alla courir devant,
ainsi que souvent luy et ses gens faisoient, et pour ce
que les Bourguignons saillirent hors de leur place bien
avant, Lahire se pansa qu'il iroit courir devant, et
embucha gens la nuyt à ung fumier au plus près de la
place qu'il peult sans estre descouvers, et fit monter
gens de pied derrière tous ses hommes d'armes et
avec une lime sorde seyer une barrière à quoy lesditz
Bourguignons se fioient, et mist de la cyre et de la
terre par dessus afin qu'on n'aperceust le cyage qu'il
avoit fait ; puis vint courir devant, ainsi qu'on avoit
acoustumé. Les Bourguignons saillirent orgueilleusement
dehors ; Lahyre partit de son embuche, lui et sa
compagnie, et hurterent la barrière de poictrine de
chevaulx et la porterent par terre et les gens de pied,
qui estoient derrière les hommes d'armes, saillirent à
pied et ceulx du fumier d'autre costé. Ainsi fut la garnison
de Marchenoir destroussée et desconfite, qui
est appellée Escallon ou livre deJouvencel.

En celluy temps monseigneur de Dunois
et Lahyre leverent le siège de Montargis, et beaucoup
d'autres gens de bien en leur compagnie. Et,
pour ce que je ne veulx pas dire que le Jouvencel ayt
faict toutes les choses escriptes en son livre ; mais ce
sont chouses faictes et advenues de son temps et où
il estoit à la pluspart ; mais je veulx declarer les
chouses qu'il a faictes et dont il estoit chef, moyennant
la grace de Dieu, non pas toutes les petites entreprinses,
dont il a faictes beaucoup, qui seroient trop
longues à racompter ; aussi je n'ay pas congnoissance
de tout ; mais je declareray celles dont je puis avoir
cognoissance et les plus grosses, dont il a esté chef
seul et pour le tout, après que j'auray ung peu parlé
de ce bon escuyer Lahyre, qui servit bien le bon roy
Charles après la bataille de Verneuil perdue. Et tellement
que, par le bon sens du bon roy Charles, la
vallance de Lahyre et des autres, les Anglois furent
arrestez, attendant que les jeunes fussent saiges et
puissans de servir, dont le Jouvencel fut ung. Et,
pour ce, je veul declarer partie des faiz de mon
maistre le Jouvencel et les noms de ceulx qui lui
ayderent à conduire ses fais, et les besongnes telles
qu'elles ont esté et les lieux, et pour mieulx exposer
en bref le livre duJouvencel.

Vray est que les François commencerent
à prendre cueur pour les jeunes qui se faisoient
hommes, et le pays qui se repopuloit de gens. En
ce temps là, le duc Artus fut faict connestable de
France ; et furent commis en son absence les sires
de Raiz et de Montafillant, le sire de Bueil mon
maistre, le sire de Tucé, le sire de Champagne, messire
Pierre de Brezé, seigneur de Brissac, le sire de Bellay
et plusieurs autres chevaliers et escuyers, acompagnez
des chevaliers et escuiers d'Anjou et du Mayne
et des frontières avec trois ou quatre cens Escossois ;
et vint le viconte de Thouars, acompagné de plusieurs
nobles de Poictou, pour renforcer le siège qui
fut mis au Lude, et la place fort batue de bombardes
et d'artillerie. Et estoit pour lors maistre de l'artillerie
ung nommé Bessonneau, très noble et saige gentilhomme
en son office et en toutes autres, où on le
voloit employer. Les Angloys misdrent leurs chevaulx
dehors quant ilz seurent la venue des Françoys ; et
les destroussa Gervaise Nadereau, dont est fait mention
ou livre duJouvencel, qui estoit serviteur en la
compagnie du sire de Fromentières, qui estoit lors
au siège. Jehan Tibergeau, seigneur de la Mothe,
cappitaine des gens d'armes estans à Beaufort et au
Louroux, eut la charge de faire le guet et les escotes,
par où les Angloys povoient venir, tant sur les guetz
du Loir que jusques aux portes du Mans. Et, pour
descouvrir le pays, fut envoyé Garguesalle, pour lors
jeune gentilhomme qui ja commançoit fort à valoir,
acompagné de douze à quinze hommes ; et rencontra
dix-huit Anglois qu'il destroussa entre Beaufort et le
Lude. La place fut prinse d'assault et y entra l'enseigne
du sire de Bueil, mon maistre, la première,
laquelle porte ung rangier en son estandart, qui est
bien congneu d'Anglois et de Françoys. Et s'est trouvé
ledit estandart en maint bon lieu depuis et avant ;
car ses predecesseurs l'ont tousjours porté. Et en
icelle mesme saison furent prinses d'autres places
comme Malicorne, Gallerande et autres. Le cappitaine
du Lude anglois avoit nom Blaqueborne ; et entre les
autres en y avoit ung qu'on appelloit le Borgne-Foulquet ;
et furent mors lesdis Foulquet et André Obtat,
lequel se disoit escossois, avec plusieurs autres, fors
le cappitaine Blaqueborne, que messire Henry de
Villeblanche, du pays de Bretaigne, print et sauva et
quatre ou cinq autres avec luy.

Environ deux ans après, fut commis le sire
d'Orval, frere germain du conte d'Albret, lieutenant
en Anjou et au Mayne pour le Roy, acompagné de
Lahyre, Poton, du sire de Bueil, mon maistre, et du
sire de Tucé. Et, le soir, print la ville du Mans, et
arryva le seigneur de Montafillant à son secours à
très belle compagnie. Le chasteau se tenoit. Et, au
point du jour, par la dilligence que fit ung cappitaine
anglois nommé Matago, qui tenoit Chasteau-l'Hermitage,
arriva au point du jour le sire de Talbot, acompagné
de gens de son party, c'est assavoir : ledit
Matago, messire Guillaume Hondchalle, Glacedas, messire
Jehan Popan et plusieurs autres Anglois. Et, ainsi
que les Françoys sailloient de la ville pour aller combatre
ledit sire de Talbot aux champs, ledit Talbot
entra par le chasteau, rua jus le guet des Françoys, et
regangnerent la ville par ce moyen ; et fut la chouse si
composée de la sallie des Françoys et de l'entrée des
Anglois que, s'il y eut eu ung quart d'heure de distance,
les Anglois n'y eussent jamais entré. Mon
maistre, le sire de Bueil, se print par le poulce en
prenant la chaine du pont, et y eut de grans armes
faictes pour le rescourre ; touteffoys, graces à Dieu,
rescoux fut.

Tantost après le conte de Salbry marcha en
Beaulce et print Yenville, Baugency, Mehung-sur-Loire
et Gerguiau ; puis mirent le siège à Orléans, qui dura
depuis le moys de septembre, jusques à la fin de
juing ensuivant. Et, au commancement du siège, le
conte Salbry fut tué d'un canon, et fit Dieu grant bien
aux Françoys de le laisser tuer. La première sepmaine
de caresme ensuivant, les Anglois venoient à
puissance avitailler leur siège d'Orleans. Pour ce que
c'estoit en caresme et qu'ilz amenoient force harens,
elle fut nommé la Jornée du haren ; et là furent rencontrez
en la Beaulce par le duc de Bourbon, le viconte
de Thouars, le conte de Dunoys, le sire de Dorval, lieutenant
d'Anjou et du Maine, messire Jehan Stuart
connestable des Escossois et son frere, le mareschal de
Boussac, messire Loys de Culant, admyral de France,
Lahire, Poton et plusieurs seigneurs, chevaliers et
escuyers, desquelz, par leur oultraige et pour marcher
à qui iroit le premier, furent mort le sire de Dorval,
le connestable des Escossois et son frère Alixandre
Stuart et bien quatre cens chevaliers et escuyers, qui
furent tuez en leur compagnie, pour ce qu'ilz aloient
sans ordre et en deprisant leurs ennemis. Le surplus
s'en retourna à Orleans ; et de là s'en allerent le duc
de Borbon, le viconte de Thouars et autres seigneurs,
chevaliers et escuyers en leur compagnie et
ne demoura que la garnison acoustumée, dont mon
maistre fut ung.

Peu de temps après ceste bataille perdue,
vindrent nouvelles au bon roy Charles de la venue
d'une Pucelle gardant les bestes, qui disoit qu'elle le
venoit secourir et estoit, par son dit, couroucée qu'elle
n'estoit venue plus tost, pour ce que la besongne qui
avoit esté aux Harens fust advenue au prouffit du Roy
et de tous les François ; mais je croy que Dieu voloit
qu'il fust ainsi pour mieulx montrer que riens ne
peult sans luy. Elle fut esseyée à mettre les vivres
dedans Orleans pour secourir la ville qui en avoit
neccessité, où nul ne se osoit entremettre de ce faire.
Monseigneur de Dunoys conduisoit le faict de la ville ;
Lahire saillit aux champs et mon maistre avec luy ;
et vint le sire de Raiz, qui amena une belle compagnie
d'Anjou et du Maine pour acompagner la Pucelle.
Et, pour abreger, les dessus nommez furent envoyez
avec elle pour en advenir ce qu'il pouroit et en faire
l'essay ; car de tous points la chouse sembloit estrange
et gueres de gens ne s'i voloient trouver. La ville
fut avitaillée et se conduisit tellement la Pucelle que
chacun congnut que c'estoit une chouse de la grace de
Dieu et print fiance en elle.

Après cela vint le temps qu'il fallut que la
place fut secourue. Par la volenté de Dieu, la Pucelle
marcha et vint secourir la ville, print et leva aucunes
bastilles ; mais touteffoys demoura la puissance des
Anglois fortifiée en ung lieu nommé Sainct-Laurens.
Et, pour ce qu'ilz congnurent que leurs vivres ne leur
pouroient fornir jouxte la puissance des Françoys, ilz
delibererent demarcher et d'eulx en aller. Et y estoit
le conte de Siffor, le sire de Talbot et autres chefz du
royaulme d'Angleterre. Et, pour ce qu'il estoit
dimanche, la Pucelle n'estoit pas d'opinion qu'on les
combatist ; mais aucuns compagnons les chevaucherent
tellement que, quant ilz arriverent en la ville de
Meung, ilz estoient hors d'aleyne ; car la pluspart
estoient à pied ; et chascun mist peyne de gaigner la
ville. Et, pour ce, n'est tel que d'assaillir gens quant
ilz sont près de leur retraicte ; chascun quiert de se
sauver. Vray fut que aucuns volurent charger à ung
passage, qui furent prins. Et, pour ce, est-il dit ouJouvencel
que, à la retraicte que fit le duc Baudoyn à
Crathor, Conyn fut prins et autres. Aussi avoit dit
la Pucelle qu'il estoit dimanche et qu'on ne les debvoit
point assaillir. Si ceulx qui furent prins avoient nom
Conyn ou autrement, je n'en sçay ryen ; vray est
qu'il y avoit ung homme qui avoit nom Conyn ; et,
pour mieulx deguiser le livre duJouvencel, on y avoit
tousjours nommez gens et noms incongneuz.àCrathor,
pour le vous donner à entendre, etdanstout
le livre, ont esté les chouses meslez, afin que l'on n'en
eust point de cognoissance et qu'on n'y peust ryens
gloser qui c'estoit ne dont ce venoit. Et, pour mieulx
encores vous advertir, il y a telles deux chouses,
voire trois, qui ont estez mises en une pour cause
d'abreviacion pour oster la congnoissance des chouses
et qu'on ne peust dire que c'estoit. Touteffoys les
chouses escriptes sont ainsi advenues et veritables ;
et, pour advertir chacun bon et loyal Françoys de ce
qu'il a affaire sans en donner gloire à nul, fors à Dieu,
ont esté les chouses escriptes et divisées en deux et
troys parties, afin qu'on n'en eust point de congnoissance
ne qu'on n'y peust ryen gloser ne adjouster,
comme dit est cy-dessus.

Après le lièvement de ce siège, fut prins
par les Françoys Jargiau, Baugency et Mung. Le conte
de Siffort et les Anglois tirerent aux champs, où estoit
le sire de Talbot, le sire d'Escailles, messire Jehan
Fastoc, chefz, et plusieurs autres barons, chevaliers
et escuyers d'Angleterre, en ung lieu nommé Patay.
La Pucelle par son emprise conclud de les combatre
devant tous les chefz et capitaines, qui là estoient en
sa compaignie, le duc Artus de Bretaigne, le duc
d'Alençon, le sire de Dunois, le sire de Montafillant et
mon maistre, qui fut ordonné pour les gardiger et
chevaucher, Lahire, Poton et plusieurs autres. Et là
furent combatus et desconfiz, le sire de Talbot prins,
le sire d'Escailles, messire Thomas Rameston et messire
Robert de Hongrefort. Messire Jehan Fastoc
emmena une compagnie d'Anglois jusques à Yenville
et les saulva par sa bonne conduicte.

Après ceste bataille faicte, le bon roy
Charles entreprint, par le conseil de la Pucelle, de
soy aller faire coroner à Rains, ce qu'il fit, et alla
mettre le siège à Aucerre. Ce pendant, mon maistre
fut prins, que je ne veulx oblier ses faictz ; depuis
se recouyt par son bon sens et hardement. Le Roy
mist le siège à Aucerre, comme j'ay dit ; de là, à Troyes
et à Rains. Je ne veult point mettre les petitz chasteaux
ne les petites villes qui furent prinses, pour ce
que les chouses seroient trop longues à escripre. Il
fut coronné à Rains ; de là, marcha droit à Paris ; et au
devant de luy vint le duc de Bethfort à grant puissance
d'Anglois et de Bourguignons, lequel nous
appellons, ou livre duJouvencel, le duc Baudoyn, et
à Senlis vint presenter la bataille au Roy, et y eut
tout le jour grandes escarmoches et beaucoup de gens
prins et mors d'une part et d'autre. Et y eut des
charges si grandes que plusieurs foys furent toutes
les deux batailles en dangier de perdition. Et, si n'eust
esté ung chevalier, nommé messire Baudoyn de
Champaigne, seigneur de Tucé, ou pays du Mayne, et
ung autre chevalier d'Auvergne nommé Sainct-Peritz,
qui arresterent deux cens hommes d'armes ensemble,
la chouse eust esté en dangier. J'omets Lahyre qui se
vint joindre avec eulx, et beaucoup d'autres gens de
bien, qui rebouterent les Angloys tellement qu'ilz
cuyderent torner en desconfiture. Et y eut d'une part
et d'autre, si grant broulis et estour que, si n'eust esté
les bons remedes de bataille qui se donnoient d'une
part et d'autre, ilz eussent estez desconfiz les ungs et
les autres plus de quatre foys le jour. Touteffoys la
chouse fut si bien maintenue d'une part et d'autre
que la nuyt les departit, et d'autre remede n'y avoit.

Le bon roy Charles et Jehanne la Pucelle
paracheverent d'aller en avant et prindrent Senlis,
Compiègne et autres places ; et de là vindrent à
Sainct-Denis ; et donnerent l'assault à Paris et ne le
peurent prendre. Et estoit dedens le duc de Bethfort
avec une grosse puissance d'Anglois. Entre Paris et
Sainct-Denis eut de grandes escarmoches et de beaux
faiz d'armes, qui dura plus de troys moys sans cesser,
et tous les jours y avoit butin. Mais le bon roy
Charles ne peust plus tenir son armée ensemble par
faulte de vivres, et s'en revint le Roy en Touraine, et
laissa la Pucelle ès pays qu'ilz avoient conquis, acompagnée
de beaucoup de gens de bien et bons cappitaines.
Et, au retour, ung homme de bien, nommé
Guillaume de Bressay, print Chasteau-l'Ermitage, près
le Mans ; auquel lieu mon maistre se rendit (car il
cherchoit tousjours la guerre quelque part qu'elle
fust), acompagné de messire André d'Averton, seigneur
de Bellin, de messire Pierre de Brezé, de
messire Guy de Fromentières, qui estoit leur conduicte
principalle, pour ce qu'il avoit plus veu que eulx.

Et, pour savoir qui estoit le viel cappitaine
de Crathor, c'estoit Guillaume de Bressay ; et, pour
sçavoir qui estoit le Mareschal qui conduysoit tout,
c'estoit messire Guy de Fromentières, lequel est
nommé, ou livre duJouvencel, le sire de Chamblay ;
et fut ung des trois ambassadeurs, qui vindrent aporter
au Jouvencel le povoir d'avoir autant de puissance
comme le lieutenant du Roy. Et, pour sçavoir qui est
le sire de Roqueton, est le sire de Raveton, et servit
bien le Jouvencel à tous ses besoings. Crator est dit
pour le siège d'Orleans et la retraicte que firent le
conte de Siffort, le sire de Talbot et autres Anglois, et
une retraicte pareille que fit le duc de Bethfort en
personne devant Lagny-sur-Marne. Et, pour ce que
au Jouvencel n'a rien declaré et le plus couvertement
qu'on a peu faire, on l'a faict, et l'on a mis deux et
troys chouses en une.

Et, pour vous parler plus clerement de
Crator, il est prins pour le siège d'Orleans et de Lagny-sur-Marne,
et après nommerent-ilz Crator le chasteau
de Sablé et misdrent nom à Chasteau-l'Ermitage et à
Mect, Luc. Ainsi sont les deux chouses ensemble
interpretées : Lucrator, qui est autant à dire comme
« gaigneur de biens ; » car, par ce moyen, commencerent-ilz
à gaigner le pays sur les Anglois. Et, pour
ce, sont mises les troys choses en une : Orleans,
Lagny et Sablé ; car de Sablé fist mon maistre de grans
chouses et honnorables, ainsi que vous orrés. Il partit
dudit Sablé pour executer les chouses qui s'ensuivent,
et de Chasteau l'Hermitage. Pour ce sont-ilz
nommez, l'un Luc et l'autre Crator ; ainsi sont-ilz
appellez Lucrator ; et les autres lieux dessus nommez
sont la demonstrance de Crator, qui est dit ouJouvencel.
Les choses mises à pars soy eussent esté trop
cleres, et mondit maistre ne le voloit pas ; car il ne
donnoit point d'argent pour soy faire mettre ès
Croniques.

La prinse du Jouvencel fut faicte par le sire
de Raiz, qui luy voloit oster Chasteau-l'Hermitaige
de peur qu'il vint à plus grant chouse, comme il fist.
Et, pour ce, il le print, où il n'estoit que luy quatriesme,
et le tint prisonnier à Sablé. Puis luy eschappa
et trouva les moyens d'avoir ledit Sablé sur ledit sire
de Raiz. Et cela veult dire la prinse de Crathor. Ainsi
est-il dit ouJouvencelque c'estoit sur les ennemys ;
et fut bien vray que ledit sire de Raiz luy monstroit
bien qu'il estoit son ennemy. Et, pour ce qu'ilz estoient
tous deux françoys, mes maistres ne volurent point
declarer sur quoy fut prins Crator, mais seulement
sur les ennemys. Neantmoins que le Jouvencel, luy
estant prisonier, projecta et pansa la prinse de Sablé
sur le sire de Raiz, ce qu'il fit.

De là vintmettrele siège au Chasteau-du-Loir
que les Anglois tenoient, acompagné de messire
Baudoyn de Champagne, seigneur de Tucé, et du
baron de Colonges, et fist venir ung juge de Touraine,
nommé maistre Jacques Amelin, à Tours ; et fut
prinse la place ; et vindrent les Anglois au secours,
qui n'oserent combatre mondict maistre ne la
compagnie.

Au retour dudit siège et incontinent que
mondict maistre fut à Sablé, il partit et s'en alla à
Laval et là trouva le sire de Loheac, et allerent
ensemble jusques à Sainct-Guillaume-de-Mortaing,
où ilz trouverent une grosse compagnie d'Angloys,
nommez Thomas Ampton et Henry Chou, avec l'estandart
et compagnie du sire d'Escalles. Lesdits sires
de Loyeac et de Bueil, mon maistre, les desconfirent ;
et fut Thomas Ampton prins et Henry Chou mort, et
l'estandart et compagnie dudit sire d'Escalles destroussez
et desconfis comme les autres. De là s'en
retournerent à leurs garnisons et firent tousjours
la guerre aux Anglois et grandement y servirent le
Roy.

Tantost après que mon maistre, le sire
de Bueil, fut retorné à Sablé, vint devers luy messire
Ambroise de Leré le prier et requerir qu'il voulsist
secourir ceulx de Sainct-Celerin, qui avoit toute
fience en luy. Et, sur ce, mondit maistre fit toute
dilligence d'assembler toutes les frontières qu'il peust.
Aucuns vindrent à luy ; les autres n'y peurent estre
à heure ; touteffoys il partist avec ses gens pour ce
que le cas le requeroit. Brussac, cappitaine de Craon,
vint avec sa garnison ; et autres compagnies n'y
vindrent, sinon ses gens et aucunes petites garnisons
d'environ. Et tant chemina mondit maistre qu'il ariva
à Beaumont et envoya partie de sa compagnie loger
à Vivaing, où il y a environ ung quart de lieue de
distance et ung pont à passer la rivière de Sarte.
Brussart demoura avec lui audict Beaulmont. Monseigneur
de Champagne avec la garnison de Villenes et
ledit messire Ambroise de Leré, lequel n'avoit point
de compagnée de gens d'armes et n'avoit avec luy
que ung seul compagnon combatant, nommé le Silleux
(je ne sçay s'il estoit homme d'armes ou archier),
alerent loger à Vivaing. Au matin, au point du
jour, vindrent bien cent chevaulx d'Angloys avec
deux trompetes pour faire crier alarme et amuser le
logis de Beaumont, tandis qu'ilz aloient combatre
ceulx de Vivaing. Incontinant mondict maistre congneut
leur malice et dit :« Ilz vont combatre noz gens.
à cheval ! à cheval ! »et passa le pont à toute dilligence,
dont chascun n'estoit pas d'opinion ; mais il
disoit que les ennemys estoient empeschez de leur
proye tellement qu'ilz ne se pourroient mettre en
ordonnance de combatre. Et, sur ce, fit mondit
maistre apeller messire Pierre de Brezé, qui estoit en
la tour de Beaumont, lequel descendit à toute dilligence
et amena la garnison dudit Beaumont, qui
estoit en nombre vingt-cinq lances, lesquelz vindrent
sur le debat et y servirent très bien. à l'assemblée, ledit
sire de Brezé ordonna qu'on donnast aux enseignes
des Anglois : car ilz sont de telle nature, ainsi qu'on
dit, que, quant leurs enseignes sont ruées et portées
par terre, ilz sont tous esbays et ne se ralient plus.
Il y avoit deux chevaliers de l'hostel monseigneur du
Maine, l'un nommé messire Auvergnas Chapperon, et
l'autre le sire de la Vessière, lesquelz avoient ung
guidon de monseigneur du Maine ; car ledit sire de
Bueil, mon maistre, estoit lieutenant au pays pour
ledit seigneur du Mayne. Lequel guidon fut porté par
terre des Angloys, puis relevé et baillé à messire
Guillaume de Coursillon qui le porta bien et vaillamment.
Aussi s'estoit-il trouvé avec le sire de Bueil en
tous les bons lieux, où il avoit esté très bien gouverné.
Les chefz et cappitaines des Angloys estoient le bastard
de Salbery, messire Jehan Arthus et Matago,
cappitaine du Mans. Ledit Salbery se saulva et messire
Jehan Artus y fut mors ; Matago fut prins par ung
vaillant escuyer nommé Jehan de Vaulue et combatirent
corps à corps tous deux bien et vaillamment,
tellement qu'ilz se navrerent tous deux. Touteffoys le
sire de Bueil, qui vit la bataille entre son escuyer et
ledit Matago, tira celle part. Lors ledit Matago dist audit
de la Vaulue :« Je ne pouroys contre deux ; je me
rens à vous. »Adonc Jehan de la Vaulue lui dist :
« C'est mon maistre ; vous vous rendrez à lui. »Et le
sire de Bueil respondit :« Jehan, à Dieu ne plaise,
puisque vous l'avez conquis, que j'en preigne la
foy ! »Et, sur ce, Jehan de la Vaulue print la foy. Le
sire d'Albery estoit chef du siège de Sainct-Celerin,
qui est apellé ou livre duJouvencelSardine. Il s'en
alla et habandonna son artillerie, qui fut gaignée : car
toute l'eslite de l'armée estoit desconfite. Il est escript
ouJouvencel ; mais à payne l'entendrez-vous, tant est
desguisé. Pour ce ay-je volu, moy Tringant, faire
l'exposition, ainsi que je l'ay peu comprendre et
savoir au vray.

Après ceste besongne de Vivaing, fut
pourpencé beaucoup de choses à l'encontre dudit sire
de Bueil, qui n'eussent eu jamais bien, si n'eust esté
par luy. Il fit de haultes et grandes entreprinses et les
mist par son moyen, sens et hardement en bonne
conduicte en avant. Principallement monseigneur
Charles d'Anjou, qui n'avoit ryens, fors qu'il estoit
de grant maison, ainsi que chascun scet, et du sang
royal, le fist estre conte du Mayne, coucher où le bon
roy Charles, gouverneur de Languedoc, conte de
Gyen, de Civray, de Melle, de Sainct-Maissant et de
Chissé et encore d'autres, tant en don que en achapt,
qu'il eut par l'auctorité qu'il avoit avec le Roy, et
tout par le moyen de mon maistre le sire de Bueil.
Et après declarerons les bons et grans services qu'il
fist audit monseigneur Charles d'Anjou, le tout pour
le bien du bon roy Charles et de tout le royaulme,
dont après il fut mal guerdonné dudit monseigneur
Charles d'Anjou, après les bons et notables services
qu'il fit. Pour abregier, il destroussa toutes les garnisons
angloises, ses voisines.

Il y eut ung grant cappitaine, nommé
Rodigues, conte de Ribegieux, d'Espagne, et estoit
espaignol de nacion, qui vint loger au Pont-de-Scé,
atout six cens hommes d'armes et leur sequelle,
lequel courut devant Angiers et rançonnoit tout le
pays ; et demandoit à la royne Yolant et à monseigneur
Charles d'Anjou, son filz, grans sommes de
deniers. Lesquelz dame et seigneur manderent querir
le sire de Bueil (ce qu'ilz faisoient à toutes les necessitez
et affaires) qu'il vint devers eulx ; ce qu'il fist.
Et combatit ledit conte de Ribegieux, qui est le cappitaine
estrangier que vous trouverez escript ouJouvencel.
Et n'avoit que cent huit lances et troys cens
archiers ; et morut en la besongne le frere dudit conte
de Ribegieux.

En celluy temps le duc d'Alençon, qui
pour lors estoit lieutenant du Roy, fit une assemblée
de tout ce qu'il peust finer, tant des frontières que
d'autres, et manda querir le sire de Bueil et sa compagnie
et passa par devant Alençon. Auquel lieu estoit
messire Jehan Fastoc, gouverneur d'Anjou et du
Maine pour le roy d'Angleterre, ainsi que bien au
long est determiné ou livre duJouvencel. Et, pour
myeulx deguiser icellui Fastoc, il est appellé messire
Jehan Alpy. Et là vous trouverez ce qui fut faict entre
ledit sire de Bueil et ledit Fastoc.

Après le voyage fait, chacun retourna à
ses garnisons, et ne demoura gueres que le siège fut
mis à Sainct-Denis-en-France près Paris par les
Angloys. Là se tira le conte de Dunoys, le sire de
Loyeac et ledit sire de Bueil et toutes leurs compagnies
jusques au pont de Meullant. Et eulx estans au
dit pont, vint ung poursuyvant qui dist que messire
Thomas Kiriel et Matago repassoient à Estrepagny et
qu'ilz venoient atout huit cens combatans au siège de
Sainct-Denis pour le renforcer. Et, sur ce, ledit sire
de Bueil monta à cheval avec bonne compagnie de
Françoys, tant de ses gens que de ceulx qui le voloient
suivre, et rua jus ledit messire Thomas Kiriel et sa compagnie
et print Matago, que autreffoys il avoit eu entre
ses mains. Et, au soir, le conte de Dunoys et le sire de
Loyeac, qui estoient audict pont de Meullant, furent
joyeulx de l'aventure, comme plus à plain vous voyez
audict livre duJouvencel ; car maintes entreprinses y
sont mises bien au long, et ceste-cy et autres, dont la
forme et manière de faire y est escripte. Et, combien
qu'elles soient desguisées, si sont-elles mises ainsi
qu'elles furent faictes, pour monstrer exemple aux
jeunes gens qui ont volenté de suivre les armes, non
pas pour donner louenge à ceulx qui l'ont faict. Et,
pour ce, me suffist assez declarer les lieux et ceulx
qui ont executé les chouses.

Après ces chouses advenues et faictes
par mondit maistre le Jouvencel (je les escriptz en
gros, afin que chacun sache qui c'est qui les a faictes,
et escriptz la verité à mon povoir), il y a maintes apertisses
d'armes que je ne sauroys escripre. Pour ce, je
m'en taiz à tant.

Or retournons à parler de Rodigues.
Aucuns ne furent pas content de la destrousse dudict
Rodigues, conte de Ribedyeux, estans en auctorité
autour du Roy, et envoyerent Poncet de Rivière et
Lyonnet, capitaines des gens d'armes, courre à Myrebeau,
pour ce que le Jouvencel le tenoit. Et là
prindrent beufz, vaches, mulles et tout ce qu'ilz
peurent en revanche de la destrousse de Rodigues.
Ilz estoient grant compagnie et troys foys plus que
n'estoit le Jouvencel, qui estoit dedans la ville de
Myrebeau. Et, pour ce, faillut qu'il leur laissast faire
ce jour-là à leur plaisir. Mais, au lendemain, fut au
point du jour à leur lever et recouyt toute leur proye
à Bucières près La Haye en Thoraine, et emporta
leurs enseignes et estandartz de ceulx qui les y
envoyoient.

Ung peu après, en la presence du Roy,
le sire de Bueil entra dedans Chinon atout quatre-vingts
hommes et fit tellement qu'il fut bien content
de luy. Encores fit-il tant pour eulx qu'ilz s'en
allerent surement et les saulva sans mal avoir. Et,
par ce moyen, entra monseigneur du Mayne et autres
en auctorité par le pourchas de monseigneur mon
maistre, qui, puis après, lui pourchasserent le pis
qu'ilz peurent, ainsi que communement il advient que
ceulx à qui on faict du bien ont honte de veoir ceulx
à qui ilz sont tenus.

De là partit mon maistre et s'en alla à
Dreux, où il print Damville d'assault ; puis fut vendu
aux Angloys. Après vint le sire de Talbot à Louviers,
qui pour lors n'estoit que ung village, pour le cuyder
faire prendre et destrousser. Quant il sçut que
Talbot venoit combatre, il avoit bien douze cents
prisonniers, ausquelz il dist :« Mes amys, allez-vous
en, excepté Angloys d'Angleterre, gentilzhommes
et gens estans en ville clouse tenant le party d'Angloys.
Vous voyez bien que le roy d'Angleterre ne
vous peult garentir que le roy de France, vostre
souverain seigneur et le myen, ne vous envoye
querir toutes foys que bon luy semblera. Pour ce,
rendez-vous à tel jour à Dreux de chacune parroisse
ung homme, sur peine d'estre couruz et
d'estre mis à finance comme rebelles et desobéissans. »
Puis Loys de Bueil, son frere, saillit aux
champs avec bon nombre de gens, tant comme mon
maistre et la compaignie repaissoient ; car ilz avoient
faict grant traicte. Et ainsi que mondit maistre et la
compaignie, comme dit est, repaissoient, Loys de
Bueil, son frere, envoya devers lui ung chevaucheur
à très grant dilligence, lui faisant sçavoir que ledit
sire de Talbot estoit aux champs et chevauchoit pour
le venir surprendre à Lovyers, et desjà avoit-il veu
son advengarde. Incontinant mon maistre monta à
cheval pour aller au secours de son frere. Et, quant
il vit venir son secours, il donna avec les gens qu'il
avoit dans l'advengarde dudit sire de Talbot et rua
jus et destroussa, dont Adam Ilthon estoit chef, qui
fut prins prisonnier. Et Talbot se retira à Verneil à
toute dilligence, et les baillifz de Rouen et de Gisors
se retirerent droit à Rouen.

Le lendemain, Talbot envoya sur une
montagne près Louviers aucunes gens, que pareillement
Loys de Bueil destroussa. Puis s'en revindrent
à Dreux, où ilz firent d'autres destrousses et entreprinses,
qui longues seroient à racompter. De là partirent
et allerent emparer Sainct-James de Beuvron,
où ilz firent de belles chouses, et destrousserent Jannequin
Bachetier et André Trollot, cappitaines d'Angloys,
et de là prindrent Saincte-Suzanne sur les
Anglois.

Puis fut prins une trefve entre les Françoys
et les Anglois. Sur quoy, monseigneur le Daulphin
entreprint d'aller secourir le duc d'Autriche en
Almaigne. Et y vint Matago, anglois, Reinefor et
autres jusques au nombre de quatre cens lances et
quatre cens archiers, lesquelz ne furent point à la
bataille que monseigneur le Daulphin gaigna sur les
Soysses, par ce qu'ilz ne peurent pas venir à heure.
Et, si vous volez dire qu'ilz n'ayent esté mis en la fiction
du roy Amydas, c'estoit de peur que la chouse
fut congneue ; et fut mis en leur lieu messire Guillaume
Boqueton ; car on faisoit sur le livre ce qu'on
povoit pour n'y entendre ryens. Ainsi estoient les
chouses meslées l'une parmy l'autre ; mais touteffoys
c'estoient chouses advenues et y eust eu quelque
entendement, ce que ne voloient ceulx qui faisoient
le livre duditJouvencel. Il y a beaucoup d'exemples
qui se declarent ou livre duJouvencelassez d'eulx
mesmes, au moyen de quoy n'en parle plus.

Et, sur ce, monseigneur le Daulphin fit
prendre par mon maistre Montbelliart à peu de gens
sur Allemans, Bourguignons et Savoysiens, puis
donna à mon maistre commission d'aller secourir
le siège de Surich, qui estoit à monseigneur d'Autriche,
où les Soysses tenoient le siège. Et, quant les
Soysses seurent la venue de mon maistre, ilz partirent
du siège de Surich et vindrent au devant de
luy pour le combatre. Monseigneur le Daulphin l'avoit
fait son lieutenant et capitaine general sur toute son
armée. Aussi n'avoit-il avec luy cappitaine que le
comte de Dampmartin, messire Martin Gassic et
Stevenot de Vignolles. Il combatit les Soysses devant
Basle et les desconfit, ainsi qu'il pleut à Dieu. Et
avoit monseigneur le Daulphin, son maistre, au doz
pour le secourir, si mestier en estoit.

Après cela, monseigneur le Daulphin
mist en subgection tout le plain d'Aussais, depuis
Basle jusques à Strasbourg ; puis fut mandé par le
Roy son pere et rendit Montbelliart et tout ce qu'il
tenoit au plain d'Aussays jusques à quinze places,
villes et chasteaux par le commandement du Roy son
pere.

Tantost après, les Angloys rompirent
la trefve, parce qu'ilz prindrent Fougeres, et, sur ce,
le Roy reprint la guerre à eulx et recouvra Normandie
et Guyenne. Et ne fut Guienne gueres françoys
qu'il ne se rebellast : le sire de Talbot vint à Bourdeaux
avec une grande armée d'Anglois et la pluspart
du pays luy obéist. Le Roy envoya monseigneur
de Foiz, monseigneur de Dorval, Poton de Santrailles
et autres seigneurs, chevaliers, cappitaines et
escuyers ; et deça la Gironde envoya le sire de Bueil,
mon maistre, son lieutenant, monseigneur le marechal
de Loheac, messire Jacques de Chabanes, grant
maistre d'hostel, le sire de la Forest, Joachin Rouault,
le sire de la Vessière et maistre Jehan Bureau. Et
bailla mondit maistre audit Joachin et à messire René
d'Espeaux et Loys Sorbier une barrière coulisse en
garde de par le Roy, qui estoit à l'entour du camp.
Et s'i gouvernerent bien et vaillamment. Et vindrent
de Bretaigne les sires de Montaulban et de la Hunaudaye.
Le maréchal de Jalonges estoit à Bergerac tout
porté ; le sire de Talbot s'advisa que la plus petite
compaignie estoit deça la Garonne, et estoient gens
pour combatre à pied et menoient grant charroy et
artillerie, et que les seigneurs, qui estoient delà la
Gironde, estoient grant puissance et gens à cheval, et
ne les trouveroit, sinon à leur plaisir, et les autres
ne luy povoient fuyr, ainsi qu'il luy sembloit. Pour ce,
marcha droit à eulx, et mal luy en print ; car il fut
desconfit devant Castillon en Périgour, comme plus
au long est contenu ou livre duJouvencel.

De là s'en partirent les seigneurs et
cappitaines susdits et prindrent Sainct-Million et
Liborne ; de là tirerent à Lormont devant Bourdeaux.
Le Roy s'en alla à Liborne et fit venir grans
navires par mer de Normandie, Bretaigne, Olande,
Zelande, qui lors estoit à La Rochelle, et y vint l'admyral
de Bretaigne en personne. Le sire de Bueil,
mon maistre, estoit pour le temps admyral de France,
qui fut chef de ceste armée, comme admyral et lieutenant
du Roy à Lormont. Ainsi je vuel dire que c'est
le mariage qu'il eust de la fille du roy Amydas par
fiction : car deça la Gironde il fut lieutenant du Roy
par mer et par terre. Si se acquita bien mon maistre
de l'honneur que le Roy lui fist et tellement, graces
à Dieu, que le Roy conquist Bourdeaux et tout le
pays. Et, en tant qu'il le fist lieutenant en celle partie,
j'entens que le Roy lui avoit donné sa fille pour
la puissance que luy avoit donnée et l'honneur qu'il
lui fist. Aussi par ceste fiction du roy Amydas est à
entendre que, quant le Roy commist le Jouvencel,
mon maistre, son lieutenant devant Bourdeaux, on
fit des rapportz en le cuydant brouller avec le Roy,
disant que mondit maistre et aucuns avec luy faisoient
des chouses qui ne luy plaisoient pas, et qu'il estoit
besoin y donner provision. Et, pour lesditz rapportz,
ne fut pas le Roy content de luy, quelque service
qu'il lui eust faict, et luy manda que incontinent
allast devers luy à Liborne : ce qu'il fist. Et, ce tantost
qu'il fut devers luy, le Roy congneut les faulx
rapportz qu'on avoit faict de luy. Pour ces causes,
suplia au Roy que son plaisir fust le descharger de
l'auctorité et puissance qu'il lui avoit donnée et commetre
quelque homme de bien à Lormont et prendre
ou faire prendre le serment de tous les capitaines et
gens d'armes qui y estoient. Adonc congnut le Roy
qu'il n'estoit ryen desdictz rapportz, et en fut très
content en donnant plus de puissance que devant à
mondit maistre le Jouvencel.

Des chouses qui ont esté desguisées et
divisées ou livre duJouvencel, je vous en dis l'exposition.
D'autres pratiques qui ont esté faictes, que
mon maistre et autres ont faictes et executées à l'exploict
de la guerre, je ne les vous declareray point ;
car vous en trouverez la pluspart ou livre duJouvencel,
ouquel mondit maistre y a point volu estre
nommé.

Et, pour vous declarer le conte de
Parvencheres ou livre duJouvencel, ce eust esté forte
chouse d'avoir couché tous les lieutenants que le Roy
ordonnoit ; car il en a eu plusieurs et en plusieurs
pays et contrées. Entre les autres, il s'est fort aydé
du conte de Dunoys ; car il y avoit de grans princes
lieutenans en plusieurs pays ; mais le Roy lui donnoit
communement des charges çà et là et lieutenances ;
mesmement, là où estoit la personne du Roy et des
grans seigneurs, l'ay-je veu lieutenant sur les gens
d'armes. Et, en beaucoup de lieux, le Jouvencel,
mon maistre, l'acompagnoit, et, quant le Roy embesongnoit
monseigneur de Dunoys en son conseil ou
autrement, du voloir du Roy, il laissoit volentiers la
charge au Jouvencel.

Le Jouvencel fut lieutenant du conte
du Mayne et du duc d'Alençon quelquefoys. Et pour
ce est-il dit en son livre qu'il estoit lieutenant du
conte de Parvencheres, pour ce que ces seigneurs
le laissoient en leur lieu. Et, pour mieulx deguiser
tousjours icelluy livre, on les appelle tous le conte
de Parvancheres. Aussi, de la part des Angloys,
il est entendu pour tous lieutenans du roy d'Angleterre
le duc Baudoyn, dit le duc d'Ath, pour le duc
de Bethfort, et le conte d'Arondel pour le conte
d'Orthe.

Il saillit de la compaignie du Jouvencel,
mon maistre, plusieurs gens de bien qui se firent
grans gens, et entre les autres messire Anthoyne de
Champagne, Joachin Rouault, qui depuis a esté
mareschal de France, Jehan de Brezé, messire René
de la Jumelière, et mesmement messire Pierre de
Brezé, qui depuis a esté grant senechal de Normandie,
et plusieurs autres. Et, pour ce que j'ay en mon
entendement sceu la verité des chouses, je les ay
mises le plus au vray que j'ay peu, grossement, sans
plus declarer. Et soyez seurs qu'il n'y a point de
faulte en ce que j'ay cy-devant escript. Et, s'il n'est
si bien mis et si au long comme il appartient, je supplie
aux lisans qu'il leur plaise me pardonner.
